Beurtkrag word Saterdag opgeskortArgieffoto (Foto: Jukka Niittymaa/Pixabay) Eskom sê beurtkrag sal Saterdag om 12:00 opgeskort word omdat kragopwekking voldoende herstel het. Die kragvoorsiener sê die kragstelsel het to só ŉ mate herstel dat beurtkrag om 12:00 opgeskort kan word. Kragopwekkingseenhede by Matla, Majuba, Grootvlei en Kendal-kragstasies en die nie-kommersiële Kusile is vanoggend weer in diens gestel. ŉ Verdere eenheid elk by Matimba en Arnot-kragstasies is ook voldoende hervul en kan deur die loop van die week die kragnetwerk ondersteun. “Alhoewel dié kragopwekkers weer in diens is, beteken die winterseisoen dat daar ŉ verhoogde aanvraag is. Dit sal deur die loop van die seisoen druk op die stelsel plaas. Ons doen ŉ beroep op alle Suid-Afrikaners om steeds elektrisiteit spaarsamig te verbruik.” Daar is tans 3 872 MW op beplande instandhouding en 13 326 MW van kapasiteit is nie beskikbaar nie weens onbeplande probleme.